इन्दी बिचा कहानी “दिन बार” श्री नरेन्द्र खजूरिया ने लिखी दी ऐ ते डोगरी दियें पंजें-सत्तें शाहकार कहानियें बिच्चा इक ऐ। “दिन बार” दी भागां स्हाड़ें प्हाड़ें दियें उनें गरीब ते मसीबतू दियें मारी दियें नारें दा रूप ऐ जड़ियां लऊ-परसीना इक करियै दिन-रात जान मारदियां न, पर फी बी जिनें गी गरीबी ते भुक्खा कशा तग आइयै अपनी लोआदी गी अट्‌ठें-दस्सें रपें लेई (अ) लाके द बजिये कश गैहनै रक्खना पौंदा ऐ। श्री खजूरिया ने भागा दा पात्र चित्रियै स्हाड़ें प्हाड़ें दी पीड़ा दा ते उनें पंज बरियें योजनाएं दा, जड़िय़ां भागां जनेह मनुक्खें गी मौती दे न्हेरे बिच गोआचने कशा बचाने दे झूठे लारे दिन्दियां न, दौनें दा रूप बड़ी सफलता कन्ने बे-परद कीते दा ऐ। कहानी पढियै दिलै बिच इक पीड़ जन होन लगी पौन्दी ऐ। ते नरेन्द्र खजूरिया दी क्हानी आखने दी शैली ते उन्दा भाशा दा जोरदार प्रयोग पाठक गी प्रभावत करदा ऐ।